Document ID: 32006R0592

KOMMISSIONENS FORORDNING (EF) Nr. 592/2006
af 12. april 2006
om ændring af bilag II til Rådets forordning (EØF) nr. 2092/91 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler (1), særlig artikel 13, andet led, og
ud fra følgende betragtninger:
(1)
Kommissionens forordning (EF) nr. 473/2002 af 15. marts 2002 om ændring af bilag I, II og VI til Rådets forordning (EØF) nr. 2092/91 om økologisk produktionsmetode for landbrugsprodukter og om angivelser herom på landbrugsprodukter og levnedsmidler samt om nærmere bestemmelser vedrørende meddelelse af oplysninger om anvendelse af kobberforbindelser (2) forlængede tilladelsen til at anvende komposteret eller forgæret husholdningsaffald i økologisk landbrug og fastsatte en række betingelser for anvendelsen i fire år med mulighed for, at disse betingelser revideres efter periodens udløb i lyset af nye fællesskabsbestemmelser om husholdningsaffald.
(2)
Den fireårige periode udløber den 31. marts 2006, og der er endnu ikke blevet indført nye fællesskabsbestemmelser om anvendelsen af husholdningsaffald. Det er derfor hensigtsmæssigt at opretholde tilladelsen til at anvende komposteret eller forgæret husholdningsaffald i økologisk landbrug på de nuværende betingelser, men uden tidsbegrænsning.
(3)
Bilag II til forordning (EØF) nr. 2092/91 bør ændres i overensstemmelse hermed.
(4)
Foranstaltningerne i denne forordning er i overensstemmelse med udtalelse fra det udvalg, der er nedsat i overensstemmelse med artikel 14 i forordning (EØF) nr. 2092/91 -
UDSTEDT FØLGENDE FORORDNING:
Artikel 1
Bilag II til forordning (EØF) nr. 2092/91 affattes som angivet i bilaget til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. april 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. april 2006.

Labels: 20
3
17
6